આવી નાની નાની ખુશીઓ લોકોને મળે છે એનો ખરો શ્રેય આપણી સરકારને આપવો જોઈએ. પહેલા એ લોકો આપણું જીવન વૈતરણી જેવું અઘરું બનાવે છે, અને પછી એમાં જો કોઈક એ સરળતાથી પાર કરી જાય તો પછી પૂછવું જ શું ? સરકારી કામ એક ધક્કામાં પત્યું હોય એને પૂછો તો કહે કે ‘ચૌદ વરસથી ગુરુવાર કરું છે એ આજે ફળ્યો, આપડી અરજી સાહેબે લઇ લીધી’. આમ જોવા જાવ તો બાર દિવસના બંધકોષ વાળાને ખુલાસાથી, એસીડીટીનાં દર્દીને ઉલ્ટીથી અને બંધ નાક વાળાનું રોમ રોમ એક છીંકથી પણ પુલકિત થઇ ઊઠતું હોય છે. કોઈ દિવસ આવી વ્યક્તિઓનાં મોઢા પર જે હાશ દેખાય એ જોજો, અઢાર કલાકની મુસાફરી દરમિયાન અમેરિકન એરલાઈન્સમાં છાશ મળે એનાં કરતા વધુ આનંદમય એમની આ હાશ હોય છે.